Verbruikersake: Klasaksie vir verbruikersArgieffoto Die Universiteit Stellenbosch se regskliniek het vandeesmaand ŉ aansoek by die Wes-Kaapse hooggeregshof ingedien om ’n klasaksie namens duisende verkulde verbruikers in te stel teen ŉ maatskappy wat aanlynlenings aanbied. Na bewering behandel die maatskappy die verbruikers teenstrydig met die bepalings van die Wet op Verbruikersbeskerming. Ina Opperman verduidelik wat gebeur. Verskeie verbruikers het die afgelope paar maande by die regskliniek gaan kla oor Lifestyle Legal se webwerwe wat lenings en/of gratis leningsverkrygingsdienste aanbied. Verbruikers word glo oorreed om ooreenkomste vir ongevraagde dienste te sluit en geld word dan onmiddellik van hul bankrekeninge verhaal. Indien verbruikers daarin slaag om hierdie aftrekkings te staak, dreig en teister Lifestyle Legal hulle na bewering dat hulle op die kredietburos se swartlys geplaas gaan word en dat die maatskappy regstappe teen hulle gaan instel indien hulle nie betaal kragtens die ooreenkoms nie. Altesaam 19 webwerwe is betrokke. Volgens die regskliniek is die beweerde ooreenkomste gewetenloos, onregverdig, onredelik en onbillik gesluit ingevolge artikels 40, 41 en 48 van die Wet op Verbruikersbeskerming of andersins onwettig ingevolge die gemene reg. Die maatskappy se optrede om geld in te vorder, is volgens die regskliniek gewetenloos ingevolge artikel 40 van die wet of is andersins onwettig ingevolge die gemene reg. Die regskliniek en agt verbruikers vra ’n interdik wat Lifestyle Legal beveel om die betrokke webwerwe te sluit, op te hou om bankrekeninge te debiteer en verbruikers te dreig. Die kliniek wil ook die klas laat sertifiseer sodat hy verbruikers in hierdie klasaksie teen Lifestyle Legal kan verteenwoordig. Verder word die hof ook versoek om te beveel dat alle geld wat onwettig van verbruikers se bankrekeninge verhaal is, aan hulle terugbetaal word en dat hulle vergoed word vir die verliese wat hulle gely het. Vorige klasaksies Die konstitusionele hof het drie jaar gelede beveel dat dit ongrondwetlik is om beslagleggingsbevele uit te reik sonder behoorlike regstoesig en dat hierdie bevele net uitgereik kan word deur ŉ hof in die omgewing waarin die skuldenaar woon. Die saak is na die hoogste hof verwys nadat die regshulpkliniek by die Universiteit Stellenbosch ŉ aansoek ingedien het namens sestien Wes-Kaapse plaaswerkers. Hulle het klein salarisse verdien en het aansoek gedoen om klein lenings by SA Multi Loans. Toe die plaaswerkers agterstallig geraak het met hul terugbetalings, moes hulle nóg dokumente teken. Op die ou end is verstekvonnisse teen hulle uitgereik en beslagleggingsbevele op hul salarisse is goedgekeur. Van die werkers se handtekeninge was vervals om die bevele te kry. Die Wes-Kaapse hooggeregshof het vier jaar gelede in reaksie op die aansoek bevind dat dele van die Wet op Landdroshowe nie ooreenstem met die Grondwet nie omdat daar nie voldoende regstoesig was oor die uitreiking van die beslagleggingsbevele nie. Ook ŉ slagoffer? Tree in verbinding met die US Regskliniek op sy webwerf, www.sulawclinic.co.za, of bel Stephan van der Merwe, senior prokureur en notaris van die US Regskliniek, by 021 808 3600/2707.